open-index/open-wikipedia-markdown huggingface dataset:
סאן אוף דורק

**סאן אוף דורק** (אנגלית: Son of Dork) היא להקת פופ-פאנק בריטית שהוקמה על ידי ג'יימס בורן.
## היסטוריה
שמה של הלהקה בא מהסרט "מותק, הילד השתגע", שם נאמר "Son Of Dork". הלהקה הוקמה אחרי שלהקתו הקודמת של בורן, באסטד, התפרקה בינואר 2005 עקב עיזבתו של צ'ארלי סימפסון (שהצטרף ללהקה פייטסטאר). 

האלבום הראשון של הלהקה, "Welcome to Loserville", יצא לאור בנובמבר 2005 ובלטו בו הסינגלים "Ticket Outta Loserville" ו-""Eddie's Song" אשר הגיעו, בהתאמה, למקומות ה-3 וה-6 במצעד הסינגלים הבריטי.

לאחר כמה חודשים של השערות על פירוק הלהקה, ב-11 ביולי 2007, הודיע דייוויד ויליאמס באתר המייספייס של הלהקה, כי הלהקה התפרקה. מספר שעות לאחר מכן, הודיע בורן כי הלהקה לא התפרקה. מאוחר יותר, הודיע ויליאמס כי הוא עוזב את הלהקה, מכיוון שהוא לא רוצה להיות בלהקה שלא פעילה כבר יותר משנה. ויליאמס חבר כעת בלהקת "Kobe". באוקטובר 2007, הודיע כריס לאונרד שהוא עוזב גם כן את הלהקה.

בורן שהה במשך רוב שנת 2007 בארצות הברית, שם עבד עם אמנים ועם הלהקה של חברתו " AvenueB". בנוסף, הוא החל לבצע הופעות אקוסטיות לבד במנהטן, והוציא שיר שנקרא " Loser with No Life".

מאז שנת 2008 הלהקה לא פעילה, ובורן עוסק בקידום קריירת הסולו שלו, לאחר שהופיע מספר פעמים בניו יורק.

## חברי הלהקה
*ג'יימס בורן - סולן, גיטרה חשמלית
*סטיב ראשטון - סולן, גיטרה בס
*דני הול - תופים

### חברים לשעבר
*כריס לאונרד - קולות רקע, גיטרה חשמלית
*דייוויד ויליאמס - גיטרה

## דיסקוגרפיה
### אלבומים
* 2005: *Welcome to Loserville*

### סינגלים
* 2005: *Ticket Outta Loserville*
* 2006: *Eddies Song*

## קישורים חיצוניים
* 

* פורום הלהקה בתפוז

קטגוריה:להקות בנים
קטגוריה:להקות בריטיות
קטגוריה:להקות פופ פאנק
קטגוריה:להקות שהוקמו בשנת 2005
קטגוריה:להקות שהתפרקו בשנת 2008
יוסף שיינין

הרב **יוסף שיינין** (נולד בשנת 1940) הוא רבה הראשי האשכנזי של אשדוד.

## ביוגרפיה
נולד לציפורה ולרב מנחם מנדל שיינין, תלמיד ישיבת חברון בעיר חברון ומשגיח רוחני בישיבת רחובות. למד בישיבת פוניבז'. נישא לעטרה הדסה, בתו של הרב דוד סלומון. בגיל צעיר התמנה לרבה של טירת כרמל, שם פתח ישיבה בהיקף מצומצם. לאחר שרבה הראשון של אשדוד, הרב סיני אדלר עבר למבשרת ציון, מונה כרב ראשי, לצידו של הרב ישראל אליזרע, הרב הראשי הספרדי. עם פטירת הרב אליזרע, בשנת תשס"א, נותר הרב שיינין כרבה הראשי היחיד של העיר, עד מרץ 2010, אז נבחר הרב חיים פינטו לרבה הספרדי של העיר.

הרב שיינין משמש גם כראש כולל להוראה **מורשת מנחם - אשדוד** שהוקם לזכר אביו. לכולל שני סניפים, בבית כנסת אהל יעקב ובבית הכנסת לזכר נספי אגוז.

במהלך שנת תשפ"ב הוקם ברובע י"ב בעיר אשדוד, בית מוסדות מורשת מנחם, מבנה בן ארבע קומות בפינת הרחובות בני ברית שד' בן עמי, ובו כולל האברכים, שעבר מרובע ב'. ובית כנסת על עדתי לתושבי האזור. וכן מעונות יום של מוסדות מורשת מנחם, בשם 'צלילי הטף'.

ב-2009 סירב הרב שיינין להעניק תעודת כשרות בתנאים הרגילים לקונדיטוריה שבבעלות יהודייה משיחית בשל היותה מוגדרת בהלכה כמומרת. בג"ץ קבע שקביעת התנאים המחמירים לקבלת תעודת ההכשר (משגיח כשרות צמוד בכל שעות הפעילות המחזיק בידיו את המפתחות לעסק) נעשתה בחוסר סמכות ומשיקולים זרים וחייב את הרב להעניק תעודה, אך הוא סירב. בהמשך חייב בג"ץ את הרבנות הראשית לישראל להסמיך רב אחר שייתן הכשר לעסק.

ב-2010 נמנה הרב שיינין על חותמי מכתב הרבנים שאסרו על השכרת דירות לערבים.

אחיו, הרב נחום שיינין היה אב בית דין בתל אביב וכן דיין במינוי זמני בית הדין הרבני הגדול. גיסו (אח אשתו) הרב ברוך שמעון סלומון רב ואב"ד פתח תקווה וראש ישיבת נחלת דוד.

## כתביו
הרב שיינין חיבר בשנת תשנ"ח את הספר "**הדר יוסף**" בנושאים שונים בש"ס, הכולל בין היתר התכתבות עם הרב יוסף שלום אלישיב בהלכות הנוגעות לפסולי חיתון. ובו הסכמות מגדולי הדור, זצ"ל ושליט"א.

בשנת תשפ"ב יצא לאור חלק שני הדר יוסף, עניינים בש"ס.

## קישורים חיצוניים
* הרב יוסף שיינין, חנוכה ההוד וההדר, מאתר ישיבת כרם ביבנה

## הערות שוליים

קטגוריה:אשדוד: רבנים ראשיים
קטגוריה:רבנים חרדים ישראלים
קטגוריה:משפחת אברהם ישראל משה סלומון
קטגוריה:בוגרי ישיבת חברון כנסת ישראל
קטגוריה:בוגרי ישיבת פוניבז'
קטגוריה:ראשי כולל אברכים ישראלים
קטגוריה:טירת כרמל: אישים
קטגוריה:ישראלים שנולדו ב-1940
ויילה (אי)

**ויילה** (באנגלית: **Vaila**) הוא אי באיי שטלנד שבסקוטלנד. האי נמצא דרומית לחצאי האי וסטלנד (Westland) שבאי מיינלנד. שטחו של האי כשלושה קמ"ר. נכון ל-2011, אוכלוסיית האי מונה שני תושבים קבועים בלבד.

בעבר שימש האי כבסיס עבור צי הדיג של ארתור אנדרסון. 

באי נמצאת טירת מקלאברי וכן אולם ויילה שנבנה בשנת 1895.

כלכלת האי מתבססת על גידול כבשים בשיטות אורגניות.

## קישורים חיצוניים

* האי ויילה באתר Shetlopedia.com

קטגוריה:איי שטלנד
כפיר אודי

**כפיר אודי** (נולד ב-28 באוגוסט 1979) הוא כדורגלן עבר ישראלי ששיחק בעמדת החלוץ.

## קריירה
אודי נולד להורים שעלו מקהיר וגדל בשכונת יפו ד'. הוא החל את הקריירה שלו בקבוצת הנוער של הפועל תל אביב, וזכה עם נבחרת הנערים של ישראל במדליית הארד באליפות אירופה שנערכה בגרמניה ב-1996, מהישגי השיא של הכדורגל הישראלי בכל הזמנים. בעונת 1996/1997 ערך את הופעת הבכורה שלו בקבוצת הבוגרים של הפועל תל אביב, והפריצה הגדולה שלו הגיעה בעונת 1999/2000, עת זכה עם הקבוצה בדאבל, כאשר נחשב לאחד מארבעת "תינוקות קשטן" (ביחד עם פיני בלילי, סלים טועמה ועמרי אפק), שטופחו על ידי מאמן הקבוצה דרור קשטן. אודי היה גם שותף להעפלת הקבוצה לרבע גמר גביע אופ"א בעונת 2001/2002, הישג השיא של קבוצה ישראלית באירופה. באותה עונה גם זכה עם הקבוצה בגביע הטוטו.

אודי החל כחלוץ צעיר ומבטיח, אולם סבל מפציעות רבות במהלך הקריירה. אודי נפצע לראשונה לקראת סוף עונת הדאבל של הפועל תל אביב והחמיץ את מחזורי הסיום של העונה, אך בעונה הבאה חזר להפגין יכולת טובה ואף הוזמן לראשונה לנבחרת ישראל על ידי המאמן ריצ'רד נילסן. במשחק הבכורה שלו בנבחרת, משחק ידידות נגד נבחרת רוסיה, ב-23 בפברואר 2000, הבקיע אודי את שער הבכורה שלו בניצחון 1-4. במשחק הבא נגד נבחרת גאורגיה, ב-29 במרץ 2000, אודי נפגע על ידי השוער, והושבת לשנה. לאחר שהחלים מהפציעה, חזר להרכב הפועל תל אביב והיה שותף להצלחותיה באירופה, ואף חזר למספר הופעות נוספות בנבחרת, אולם נפצע פעם נוספת.

ב-2003 עזב אודי את קבוצת נעוריו ושיחק בבני יהודה, מכבי פתח תקווה ומ.ס. אשדוד. בתחילת עונת 2006/2007 ניסה אודי לבצע קאמבק לשורות הפועל תל אביב, קבוצת נעוריו, אולם כושרו הירוד גרם לו להיחתך מהקבוצה באמצע העונה. הוא החל להתאמן בשורות הכח עמידר רמת גן, במטרה לעבור אליה, אולם לפני ששיחק אפילו משחק אחד, פרש מכדורגל בגיל 27. לאחר כשנה חזר אודי מהפרישה וחתם בקבוצת הפועל רמת גן מהליגה הלאומית. לקראת עונת  עבר לשחק בהפועל ראשון לציון מהליגה הארצית, ועלה עמה לליגה הלאומית. בעונת 2009/2010 שיחק משחקים בודדים עם הקבוצה בליגה הלאומית, ואת שערו האחרון בקריירה כבש ב-18 בינואר 2010, במשחק מול בית"ר תל אביב רמלה.

## תארים
;הפועל תל אביב
* אליפות: 1999/2000
* גביע המדינה: 1998/1999, 1999/2000
* גביע הטוטו: 2001/2002

## קישורים חיצוניים

## הערות שוליים

קטגוריה:כדורגלנים ישראלים
קטגוריה:חלוצי כדורגל ישראלים
קטגוריה:כדורגלני הפועל תל אביב
קטגוריה:כדורגלני מכבי פתח תקווה
קטגוריה:כדורגלני בני יהודה תל אביב
קטגוריה:כדורגלני מועדון ספורט אשדוד
קטגוריה:כדורגלני הפועל רמת גן
קטגוריה:כדורגלני הפועל ראשון לציון
קטגוריה:תל אביב-יפו: כדורגלנים
קטגוריה:כדורגלני נבחרת ישראל
קטגוריה:יפו: אישים
קטגוריה:ישראלים שנולדו ב-1979
סיני אדלר

הרב **סיני יצחק הלוי אדלר** (תמוז תרפ"ח, 11 ביולי 1928 – י"ט בתמוז ה'תש"פ, 11 ביולי 2020) היה רבה הראשי של אשדוד ומרבני כולל מר"ץ במבשרת ציון.

## קורות חיים
נולד בפראג, צ'כוסלובקיה לרב דוקטור שמעון אדלר  ורייזל בתו של הרב סיני שיפר שהיה רב הקהילה החרדית בקרלסרוהה ומחבר פורה. נלקח לגטו טרזיינשטט במרץ 1943, ובקיץ 1944 הועבר לאושוויץ ומשם למחנות הריכוז מאוטהאוזן וגונסקירכן, ויצא עם שחרור המחנה. הוא הגיע ללונדון ולמד בישיבת "עץ חיים" בעיר, אצל הרב אליהו לופיאן.

בסוף חורף ה'תש"ו, 1946, עלה לארץ ישראל ולמד בישיבת חברון בירושלים (1946–1952), ולאחר מכן בכולל "בית זבול" (1952–1954). בשנות ה-50 נישא לשרה מרים בתם של הרב מרדכי יהודה לייב זק"ש, רבה של שכונת שערי חסד ורוחמה חיה בריינה בתו של הרב יעקב משה חרל"פ. היה לרב הראשון שהצטרף לרב גולדוויכט ולימד בישיבת כרם ביבנה.

בשנת תשכ"ב (1962) התמנה כרב ראשי אשכנזי באשדוד, במקביל לרב הספרדי ישראל אליזרע.

בשנות ה-80, לאחר פטירת אשתו, עזב את רבנותו באשדוד ועבר להתגורר במבשרת ציון, שם החל ללמד בכולל מר"ץ. תחתיו מונה כרב העיר הרב יוסף שיינין.

אחיו הבכור היה מתתיהו אדלר, שהיה שגריר ישראל בשווייץ.

נפטר ב-11 ביולי 2020, והובא למנוחות בבית העלמין סנהדריה בירושלים .

## ספריו
***בגיא צלמות - שנת חיים של נער במחנות ריכוז** - אוטוביוגרפיה, בהוצאת יד ושם, תשל"ט.
***הורינו -בשיתוף עם אחיו [[מתתיהו אדלר]]** - קורות חיי הוריהם.
***שבטך ומשענתך: הרהורים ומחשבות אחרי השואה**, הוצאת גנזך קידוש השם, בני ברק, תשס"ח, 2008

### סדרת "דבר סיני"
***דבר סיני - שאלות בגיא צלמות ובארץ החיים** - שו"ת בנושאים הקשורים לשואה, ירושלים, תש"ס
***דבר סיני** - חידושים בש"ס
***דבר סיני** - חידושים באורים וחידושים בדברי הרמב"ם הל' תלמוד תורה, קריאת שמע, תפלה, ברכת כהנים, תפילין, מזוזה, ספר תורה, ציצית, ברכות, מילה, ירושלים, תשכ"ו
***דבר סיני** - על מועדי השנה, ירושלים, תשמ"ב
***דבר סיני** - על התורה
***דבר סיני** - בענייני שבת, ירושלים, תש"ס
***דבר סיני** - בהלכה ובאגדה
***ספר ההודיה** - ביאורים ובירורים בענייני הודיה לה' בהלכה ובתפילה, ירושלים, תשנ"ז

## לקריאה נוספת
***קובץ זיכרון כבוד סיני** : אסופת דברי הערכה לדמותו של מורנו ורבינו הגאון רבי סיני יצחק הלוי אדלר זצ"ל.  מוציא לאור לא ידוע.  כולל הספדים ומאמרים על הרב.

## קישורים חיצוניים

* על סיני אדלר - סרטון ותקציר קורות חיים, באתר יד ושם
* 
* 
* 
* 
* סיני אדלר, לחגוג את חגי ישראל באושוויץ, באתר "ההתנגדות היהודית בשואה"
* 
* כל הכתבות על הרב סיני אדלר, באתר ערוץ 7
* 
* 

## הערות שוליים

קטגוריה:אשדוד: רבנים ראשיים
קטגוריה:ישראלים ילידי צ'כוסלובקיה
קטגוריה:ילדים בשואה: צ'כיה
קטגוריה:אסירים במחנה הריכוז אושוויץ
קטגוריה:אסירים במחנה הריכוז מאוטהאוזן
קטגוריה:בוגרי ישיבת בית זבול
קטגוריה:ניצולי השואה: צ'כיה
קטגוריה:מחברי ספרות תורנית
קטגוריה:מבשרת ציון: רבנים
קטגוריה:רבני ישיבת כרם ביבנה
קטגוריה:משפחת חרל"פ
קטגוריה:כותבי אוטוביוגרפיה ישראלים
קטגוריה:משפחת זק"ש
קטגוריה:אנשי חבר הרבנים שעל ידי הפועל המזרחי
קטגוריה:יהודים הקבורים בבית הקברות סנהדריה
קטגוריה:ישראלים שנולדו ב-1928
קטגוריה:ישראלים שנפטרו ב-2020
לודוויג טיק

**יוהאן לודוויג טיק** (בגרמנית: **Johann Ludwig Tieck**; 31 במאי 1773 – 28 באפריל 1853) היה משורר, סופר, מתרגם, עורך ומבקר ספרותי גרמני, בן הזרם הרומנטי של שלהי המאה ה-18 וראשית המאה ה-19. טיק נחשב ליוצר הבולט בקרב חוג "הרומנטיקה של ינה".

מחבר הקומדיה הפרודית "החתול במגפיים", לפי אגדת עם אירופית שעובדה עוד קודם לכן על ידי שארל פרו.

## קישורים חיצוניים

* 
* 

קטגוריה:סופרים גרמנים
קטגוריה:משוררים גרמנים
קטגוריה:מתרגמים גרמנים
קטגוריה:אמני הרומנטיקה
קטגוריה:מבקרי ספרות גרמנים
קטגוריה:בוגרי אוניברסיטת גטינגן
קטגוריה:גרמנים שנולדו ב-1773
קטגוריה:גרמנים שנפטרו ב-1853
לינצר טורטה

שמאל|ממוזער|250px|לינצר טורטה
**לינצר טורטה** (בגרמנית: **Linzer Torte**) היא עוגה מהמטבח האוסטרי, קרויה על שם העיר לינץ באוסטריה, מוכרת גם כ**לינזר [[טורט (עוגה)|טורט]].**

לינצר טורטה היא עוגה מתובלת נמוכה, עשויה מבצק בחוש המכיל שקדים או אגוזים טחונים, ומתובלת בציפורן וקינמון, ותבלינים נוספים. העוגה מצופה בריבה חמצמצה כגון ריבת דובדבנים או פירות יער, ומעליה רצועות בצק בצורת שתי וערב.

הלינצר טורטה, הקרויה על שם העיר לינץ שעל גדות הדנובה באוסטריה, . במשך שנים נחשב מתכון משנת 1696 שהיה מצוי בספרייה העירונית בווינה כמתכון המוקדם ביותר לעוגה, ואולם בשנת 2005 התגלה בארכיוני מנזר אדמונט באוסטריה מתכון מוקדם אף יותר, משנת 1653.

יוהאן קונראד פוגל (1796–1883) הוא שהתחיל בייצורה הסדרתי של העוגה.

## קישורים חיצוניים

קטגוריה:עוגות
קטגוריה:המטבח האוסטרי: קינוחים
קטגוריה:לינץ
נודונג-1

**נודונג-1** (בקוריאנית: **노동 1호**) הידוע גם בשם הוואסונג-7 (בקוריאנית: **화성 7호**) הוא טיל בליסטי מתוצרת קוריאה הצפונית. הטיל מבוסס בחלקו על הטיל הבליסטי הסובייטי סקאד, ובחלקו על טכנולוגיות טיליות אחרות, בהן של הטיל הסובייטי R-13. הטיל בעל טווח של כ-1,300 ק"מ (בגרסאותיו הראשונות).

קוריאה הצפונית מכרה טילים מסוג זה ואת הידע לייצורם לפקיסטן (שם מכונה הטיל גאורי) ולאיראן - שם הוא מכונה שיהאב-3. לטיל רש"ק המוערך במשקל של בין 760 ק"ג לכ-1,200 ק"ג. הרש"ק נפרד ככל הנראה מגוף הטיל לקראת חדירתו לאטמוספירה. על בסיס הטיל נודונג-1 פיתחה קוריאה הצפונית משגר לוויינים, אשר שוגר בשנת 1998 וכשל מלהגיע לחלל.

תצוגה פומבית ראשונה של הטיל נודונג התקיימה במצעד צבאי לציון 65 שנים לייסוד מפלגת הפועלים של קוריאה הצפונית, ב-10 באוקטובר 2010.

## מאפיינים
***קוטר:** 1.36 מטר
***אורך:** 16.20 מטר
***משקל:** 16,500 ק"ג
***הנעה:** חד שלבי, דלק נוזלי 
***טווח:** 1,300 ק"מ
***ראש קרב:** 760–1,200 ק"ג (הערכה)

## קישורים חיצוניים

קטגוריה:טילי קרקע-קרקע
קטגוריה:טילים בליסטיים צפון-קוריאניים
משרת

[200px|שמאל|ממוזער|משרתת אוחזת ב[ידה טס ועליו כוס מים וזוג ספלי שוקו חם]]
**משרת** הוא אדם שעובד בשכר ושעיקר עבודתו הוא ביצוע פעולות בתחום משק הבית עבור אדם אחר. לרוב תתבצענה פעולות אלו בביתו של המעסיק.

בחברות מסוימות בוצעו בעבר חלק גדול מעבודות השירות האישיות על ידי עבדים. המשרת, להבדיל מהעבד, קיבל תשלום עבור עבודתו והיה זכאי לעזוב את המעסיק אם התנאים לא מצאו חן בעיניו.

באחוזות ובתים גדולים אחרים היו מספר משרתים ומשרתות שביצעו כל אחד תפקידים מתמחים. משרתות אישיות טיפלו בעיקר בנשות הבית ומשרתים אישיים ("באטלר") בבני הבית, כמו כן היו משרתים שתפקדו במטבח, בהגשה, בניקיון ובכביסה.

גם לקציני צבא היו משרתים אישיים, שנלוו אליהם במסעות ובקרב ודאגו לכל צורכיהם האישיים.

מלונות פאר מציעים לעיתים משרת אישי ("**באטלר**"; "**Butler**") למתארחים בסוויטות יוקרתיות.

העובדים הבודדים העוסקים היום בתפקיד שמילאו בעבר משרתים, מכונים בגלל התקינות הפוליטית בהגדרת מקצוע שונה אפילו בגופים שמרניים כמו בית המלוכה הבריטי.

## אזכורים תרבותיים

בשנות ה-70 של המאה ה-20 זכתה לפופולריות רבה סדרת הטלוויזיה הבריטית "על אדונים ומשרתים", שעסקה בחיי משפחה בריטית ומשרתיה והציגה את פערי המעמדות.

## ראו גם
* או-פר
* משרת חוזי

## קישורים חיצוניים

* 

## הערות שוליים

קטגוריה:מקצועות עבר
קטגוריה:יחסי עבודה
קטגוריה:נותני שירות
צבי רוזן

**צבי "צביקה" רוזן** (נולד ב-23 ביוני 1947) הוא כדורגלן ומאמן ישראלי לשעבר. היה בלם מכבי תל אביב ונבחרת ישראל, ומהכדורגלנים הבולטים בישראל בשנות ה-60 וה-70, הידוע בהגנה החזקה שהציג ובנגיחותיו המדויקות. בין השנים 2005-2007 היה יושב ראש איגוד השופטים של ההתאחדות לכדורגל בישראל.

## ביוגרפיה
רוזן נולד בגרמניה בתקופת כיבושה בידי בעלות הברית להורים ניצולי גטו ורשה. כשהיה בן 8 חודשים עלה לישראל עם משפחתו, אשר התיישבה בשכונת בת גלים בחיפה משם עברה כעבור זמן קצר ליפו.

רוזן שיחק במכבי תל אביב משנת 1965 עד 1977, וזכה איתה בשלוש אליפויות, ארבעה גביעי מדינה ופעמיים באליפות אסיה לקבוצות. עם נבחרת ישראל שיחק באולימפיאדת מקסיקו 1968, ובשיאו הגיע לטורניר גמר מונדיאל 1970 שנערך במקסיקו, בנבחרתו של עמנואל שפר. בינואר 1975, לאחר משחק של הנבחרת נגד נבחרת ארצות הברית האולימפית שנערך בארצות הברית, שבו כבש, הושעה רוזן מפעילות בנבחרת לאחר שנתפס מבריח סחורה ללא תשלום מכס.

לקראת פרישתו עזב רוזן לראשונה בקריירה את מועדון נעוריו ועבר להפועל יהוד, לתפקיד מאמן-שחקן. בשנת 1982 הוביל את הקבוצה לזכייה בגביע המדינה, לאחר ניצחון 1–0 על הפועל תל אביב במשחק הגמר. לאחר עונה זו עבר רוזן לאמן את הפועל תל אביב, ועמה זכה בגביע המדינה בעונתו הראשונה במועדון, לאחר ניצחון 3–2 בדרבי מול מכבי תל אביב במשחק הגמר. לאחר שנתיים בהפועל תל אביב הוחלף במרדכי שפיגלר, ולאחר מכן אימן גם את הפועל לוד, הפועל באר שבע, הפועל ירושלים, מכבי פתח תקווה, מכבי תל אביב והפועל צפרירים חולון. בנוסף, ניהל רוזן את קבוצת הכדורגל של מכבי תל אביב לתקופה קצרה.

ב-17 במאי 2005 מונה רוזן לתפקיד יו"ר איגוד השופטים במקום אריה זייף, לאחר מספר שנים שבהן שימש כיו"ר הוועדה המקצועית של האיגוד.

## חייו האישיים
בזמן שירותו הצבאי נישא רוזן לחברתו מלכה, איתה הוא מתגורר בתל אביב. לזוג שלושה ילדים.

## תארים
### כשחקן
;מכבי תל אביב
* אליפויות: 1966/1968, 1969/1970, 1971/1972, 1976/1977
* גביעי מדינה: 1969/1970, 1976/1977
* אליפות אסיה לקבוצות: 1968/1969, 1970/1971

### כמאמן
;הפועל יהוד
* גביע המדינה: 1981/1982

;הפועל תל אביב
* גביע המדינה: 1982/1983

## קישורים חיצוניים

* הופעותיו של צבי רוזן בנבחרת ישראל, באתר RSSSF
* 

## הערות שוליים

קטגוריה:כדורגלנים ישראלים
קטגוריה:בלמי כדורגל ישראלים
קטגוריה:תל אביב-יפו: כדורגלנים
קטגוריה:כדורגלני מכבי תל אביב
קטגוריה:כדורגלני הפועל יהוד
קטגוריה:כדורגלני נבחרת ישראל
קטגוריה:מאמני כדורגל ישראלים
קטגוריה:מאמני הפועל תל אביב
קטגוריה:מאמני הפועל באר שבע
קטגוריה:מאמני הפועל לוד
קטגוריה:מאמני הפועל ירושלים
קטגוריה:מאמני מכבי פתח תקווה
קטגוריה:מאמני מכבי תל אביב
קטגוריה:מאמני שמשון תל אביב
קטגוריה:עולים לאחר מלחמת העולם השנייה
קטגוריה:ישראלים ילידי גרמניה
קטגוריה:כדורגלני גביע אסיה 1968
קטגוריה:כדורגלנים אולימפיים ישראלים
קטגוריה:משתתפים ישראלים באולימפיאדת מקסיקו סיטי (1968)
קטגוריה:כדורגלנים באולימפיאדת מקסיקו סיטי (1968)
קטגוריה:כדורגלני מונדיאל 1970
קטגוריה:חברי היכל התהילה של הכדורגל הישראלי
קטגוריה:ישראלים שנולדו ב-1947
סנדוויץ' דה מיגה

[ממוזער|שמאל|250px|סנדוויצ'ס דה מיגה עם [גבינה צהובה ושינקן]]
**סנדוויץ' דה מיגה** (בספרדית: Sandwich de Miga) הוא כריך ארגנטינאי תלת-שכבתי. "מיגה" הוא החלק הרך של הלחם, והכריך נקרא כך כיוון שהוא עשוי מפרוסות לחם ללא קרום. הלחם המשמש לכריכי "מיגה" הוא לחם לבן הנפרס דק מאוד.

הכריך מורכב משלוש פרוסות לחם, שביניהן ממרח כגון חמאה, מרגרינה או מיונז. בין פרוסת הלחם התחתונה לאמצעית מונח בדרך כלל שינקן או סוג אחר של בשר פרוס כגון פסטרמה או סלמי. בין הפרוסה האמצעית לעליונה מוכנסים מילויים שונים, שהנפוץ בהם הוא גבינה צהובה. מילויים חלופיים הם עגבניות וחסה. מאמצע המאה ה-20 נוספו מגוון מילויים אחרים, בהם: לבבות דקל, פרוסות זיתים, סלט ביצים, טונה, בשר בקר, אנשובי, סרדינים, פרוסות אננס, תירס, פטריות, אספרגוס, פירות ים, גבינות נוספות כגון רוקפור. 

עד ההגשה נשמרים הכריכים במקרר כשהם מכוסים היטב (למשל בניילון נצמד) על מנת למנוע חדירת לחות.

הם מוגשים קרים או קלויים, לארוחת שעת התה או כמתאבנים.

## ראו גם
* טרמצינו

קטגוריה:כריכים
קטגוריה:המטבח הארגנטינאי
קטגוריה:מתאבנים
אשחר ארץ ישראלי

**אֶשְׁחָר ארץ ישראלי** (שם מדעי: *Rhamnus lycioides*) הוא מין של שיח קוצני גבוה, בסוג אשחר.
## מאפיינים
האשחר הארץ ישראלי הוא שיח נשיר, גובהו מגיע עד כ-3 מטרים, נופו סבוך במיוחד, וענפיו מסתיימים בקוצים חדים. עליו של האשחר הארץ ישראלי קטנים, רחבים כלפי ראשם וצרים יותר כלפי בסיסם, שפת העלה חלקה או משוננת מעט כשבין השיניים בלוטות כהות קטנות. הפריחה בין מרץ לאפריל, השיח דו-ביתי – הפרחים חד-מיניים וצומחים על גבי שיחים נפרדים. הפרחים קטנים, צבעם ירקרק-צהוב, והם בעלי ארבעה עלי כותרת. הפרי – בית גלעין עסיסי, קוטרו כ-6 מ"מ, צורתו דומה לביצה, צבעו סגול או אדום כהה, והוא מנוקד בכתמים שחורים. ההבשלה בסביבות אוגוסט. ציפתו של הפרי מתוקה והיא נאכלת על ידי ציפורים, וזרעיו מופצים על ידיהן. הפירות ראויים גם למאכל אדם.

משרעת תפוצתו של האשחר הארץ ישראלי היא מזרח ים-תיכונית. בארץ הוא נפוץ בבתות של האזור הים-תיכוני. האשחר הארץ ישראלי מתחדש בקלות לאחר כריתה או שרפה, וזרעיו המופצים על ידי ציפורים נובטים ומתבססים בקלות רבה. תכונות אלו עוזרות לאשחר הארץ ישראלי להשתלט במהירות על שטחי חורש שנכרת ועל אזורים הנתונים ללחץ רעייה חזק. תפוצתו הרבה של הצמח ניכרת גם בכך שעל שמו קרויים מספר מקומות בארץ ישראל, ביניהם היישוב אשחר בגליל ועין אשחר בנחל געתון.

על פי קריספיל ופליקס, האטד המקראי הנזכר במשל יותם הוא האשחר.

בעבר שימש האשחר הארץ ישראלי להפקת צבעים טבעיים, ואף כיום יש המשתמשים בו לצביעה בגוני תפוז.

המילה "אשחר" אינה מופיעה במקורות ספרותיים קדומים; מדובר בתחדיש של העברית הארץ ישראלית החדשה. אברהם אבן שושן העלה במילונו את ההשערה כי האשחר (הארץ-ישראלי) קיבל את שמו על שום הגרגירים השחורים שבתוך פירותיו.

## קישורים חיצוניים

* 
קטגוריה:צמחים שתוארו ב-1762
קטגוריה:טקסונים שתוארו בידי קארולוס לינאוס
קטגוריה:ארץ ישראל: אשחריים
קטגוריה:ארץ ישראל: עצים
קטגוריה:אשחריים
קטגוריה:עצים ים תיכוניים
רזולוציה אופטית

**רזולוציה אופטית** היא היכולת של מצלמה, או מערכת אופטית במקרה הכללי, להבחין בפרטים בתמונה. המונח "רזולוציה" מתייחס לכמה גדלים פיזיקליים שונים. 

רזולוציה על המטרה, או GSD (Ground Sampled Distance)  - גודל הפרט הכי קטן במטרה שניתן להבחין בו. במקרה כזה המטרה נמצאת במרחק ידוע.

רזולוציה זוויתית, או IFOV (Incremental Field Of View) - מציין את הפרט הכי קטן שהמצלמה יכולה לראות כאשר המרחק אינו ידוע, ולכן מודדים בגודל זוויתי. עבור מטרה במרחק ידוע, הרזולוציה על המטרה שווה לגודל הקשת שיוצרת אותה זווית במעגל שרדיוסו שווה למרחק מהמטרה.

המונח "רזולוציה" יכול לציין את מספר הפיקסלים בתמונה דיגיטלית או בגלאי של מצלמה דיגיטלית.

מערכת אופטית פשוטה מורכבת מעדשה וגלאי אור הרגיש לספקטרום רחב של תדרים, החל מקרני גמא עד לקרני תת-אדום. העין היא דוגמה למערכת אופטית, היא כוללת עדשה המרכזת את האור הנכנס לעין וממקדת אותו על הרשתית שהיא גלאי האור של המערכת.

## קריטריון ריילי
קריטריון ריילי לרזולוציה זוויתית שנקבע על ידי לורד ריילי, משמש למדידה של רזולוציית העדשה. הערך שמתקבל באמצעות קריטריון ריילי הוא גבולות הרזולוציה: 1.22\lambda F_\# כאשר \lambda הוא אורך הגל של האור ו- F_\# הוא מספר המוקד (הנתון על ידי F_\#=f/D כאשר f הוא אורך המוקד של המערכת האופטית ו - D הוא קוטר המערכת האופטית- בדרך כלל קוטר עדשת או מראה הכניסה הראשית של המערכת) . ערך זה מתקבל ביחידות של מרחק כפי שהוא נמדד במישור הדמות של המערכת האופטית. ביחידות זוויתיות הנוסחה משתנית ל - 1.22\lambda/D . קריטריון זה משמש בדרך כלל למערכות הצופות לרחוק כגון מצלמות וטלסקופים.

## גבול אבה
הפיזיקאי הגרמני ארנסט אבה הציב תנאי לגבול הרזולוציה האופטי המקסימלי של מערכת אופטית, התנאי נתון על ידי המשוואה הבאה:

\textrm{Abbe}\  \textrm{ limit } = \frac{\lambda}{2\cdot\textrm{NA}}
כאשר \lambda הוא אורך הגל, ו- NA הוא מפתח המערכת (numerical aperture). גבול זה ניתן לעקיפה כך שישופר גבול הרזולוציה על ידי שיטות מיוחדות של סופר רזולוציה, שיטות אלו משתמשות בעקרונות אופטיים כך שייתכן לראות פרטים הקטנים מגבול זה.קריטריון זה משמש בדרך כלל למיקרוסקופים.

## פונקציית תמסורת אופטית
פונקציית תמסורת אופטית (OTF) מכלילה את רעיון הרזולוציה של מערכת אופטית. פונקציית תמסורת היא הניגודיות (קונטרסט) של פרטים בגדלים שונים. כאשר הניגודיות יורדת מתחת לסף מסוים נאמר שזהו סף הרזולוציה של המערכת. נהוג לציין את הערך 0.02 כערך הסף, כלומר 2% מניגודיות מושלמת. בתכנון מערכת אופטית נהוג להשתמש בפונקציית התמסורת ולא ברזולוציה, מכיוון שהיא נותנת יותר אינפורמציה על ביצועי המערכת.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:אופטיקה
קבאד השני

ממוזער
**קבאד השני** היה מלך האימפריה הסאסנית בשנת 628. קבאד השני הומלך ארבעה ימים לפני רצח אביו ח'וסרו השני.

הוא מת מספר חדשים אחר שעלה על כס המלוכה. סיבת מותו הייתה ככל הנראה מחלת הדבר, אם כי יש המשערים שמצא את מותו בהתנקשות שהייתה חלק מן האנדרלמוסיה ששררה לאחר מות אביו.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:מלכי פרס
קטגוריה:משפחת הונא בר נתן
קטגוריה:ילידי 590
קטגוריה:נפטרים ב-628
ביסקוויט

ממוזער|שמאל|200px|ביסקוויטים עגולים
ממוזער|שמאל|200px|ביסקוויט מלבני מעוטר
שמאל|ממוזער|200px|צילום תקריב של ביסקוויט
**ביסקוויט** (מצרפתית: **Biscuit**, על פי האקדמיה ללשון העברית: **מַרְקוֹעַ**) הוא עוגייה פריכה, בעלת מתיקות מתונה, שטוחה, לרוב מלבנית או עגולה, לעיתים מצופה למחצה או לגמרי בשוקולד. ביסקוויטים נאכלים פעמים רבות לצד קפה, תה ומשקאות חמים אחרים. יש הנוהגים לטבול את הביסקוויט במשקה החם לפני אכילתו, ואחרים מורחים על הביסקוויט חמאה, ריבה או שוקולד למריחה.

בישראל מגוון גדול של סוגי ביסקוויטים שונים מיצור תעשייתי, חלקם בסיסיים ואחרים בטעמי חמאה, קפה, קינמון ועוד. המונח "ביסקוויט" משמש כמעט תמיד לציון המוצר התעשייתי.

לצד אכילתם כשלעצמם, משמשים ביסקוויטים לעיתים תכופות בעוגות קרות (ללא אפייה). פירורי ביסקוויטים משמשים חומר גלם להכנת כדורי שוקולד או כקלתית (בסיס) לעוגות. **ביסקוויט** ניתן למצוא גם בתחתית הקרמבו ומשני צידיה של גלידת "סנדוויץ'" ("קסטה"). ביסקוויטים מיוחדים מיוצרים על ידי חברות מזון לתינוקות. ביסקוויטים אלו נועדו לתינוקות בראשית שלבי הסתגלותם למזון מוצק, גם בטרם צמחו שיניהם.

ביסקוויטים מסוג אחר מייצרות חברות מזון לכלבים. אלו משמשים מעדן לכלבים וגם כעזר באילוף בהיותם מעדן נכסף, הניתן לכלב רק לאחר שביצע מטלה כנדרש.

הגדרת ביסקוויט בישראל צרה בהשוואה להגדרתו במדינות אחרות, וביסקוויטים מעוטרים בשבבי שקדים או המכילים אגוזים, פתיתי שוקולד, וכדומה יוגדרו בישראל בדרך כלל עוגיות.


תמונה:Koekjestrommel open.jpg|ביסקוויטים הולנדים.
תמונה:Greek biscuits.jpg|חבילות ביסקוויטים תעשייתיים יוונים
תמונה:IceCreamSandwich.jpg|גלידת "סנדוויץ'" או "קסטה" - גלידת וניל בין שני ביסקוויטים
תמונה:Tim tam.jpg| טים טאם הוא דוגמה לחטיף המכיל ביסקוויטים מצופים שוקולד. לעיתים הוא נחשב כביסקוויט, ולעיתים כעוגייה.
תמונה:Dunking a biscuit.jpg|טבילת ביסקוויט במשקה חם
תמונה:Butterkeks.jpg|ביסקוויט לייבניץ-מותג גרמני מפורסם מאז שנת 1891
תמונה:Kichlach edit0760 (4999713307).jpg|קיכל
תמונה:Biscuit_de_speculoos_2.jpg|ביסקוויט מתובל מתוצרת מאפיות לוטוס


## ראו גם
* ביסקוטי
* בישקוט
* קרקר

## קישורים חיצוניים

*עמי בן בסט - הפיזיקה של הביסקוויט, באתר הידען
* 

קטגוריה:קינוחים
קטגוריה:עוגיות
*
איג'יפטסאט 1

**איג'יפטסאט 1** (EgyptSat 1) הוא הלוויין המצרי הראשון שייעודו חישה מרחוק. 

הלוויין, שמשקלו כ-100 קילוגרם, תוכנן ונבנה באוקראינה (על ידי חברת יוז'נוי). הלוויין טס בחלל במסלול מעגלי מעל כדור הארץ בגובה 668 ק"מ והעביר נתונים לתחנת קרקע שנבנתה במצרים. משקלו של הלוויין מציב אותו בקטגוריה המכונה "מיקרו-לוויינים". 

הלוויין שוגר ב-17 באפריל 2007 באמצעות משגר לוויינים רוסי-אוקראיני מטיפוס "דנייפר". השיגור הוכתר בהצלחה, והלוויין הוכנס למסלול המתוכנן לו בחלל. לאחר מספר שנות פעילות הקשר עם הלוויין אבד במהלך יולי 2010.

## המטעד
לוויין הריגול כולל מטעד מולטי-ספקטראלי - מצלמה המסוגלת לצלם במגוון תחומים של הספקטרום האלקטרומגנטי. הלוויין תוכנן להיות בעל יכולת צילום בתחום התת-אדום. גורמים בישראל הביעו חשש כי ייעודו של הלוויין יהיה לרגל אחר תנועת כוחות צה"ל.

## מצרים בחלל
מצרים כבר שיגרה (באמצעות משגרים זרים) שני לווייני תקשורת – ניילסאט 101 ב-1998 וניילסאט 102 ב-2000. שני הלוויינים משדרים יותר מ-150 ערוצי טלוויזיה דיגיטליים לצד שירותי רדיו ומולטימדיה למיליוני בתים בצפון אפריקה ובמזרח התיכון.

לוויין תצפית מתקדם נוסף מפותח עבור מצרים על ידי חברת "קארלו גוואצי" (Carlo Gavazzi) האיטלקית. הלוויין מכונה DESERTSAT, והוא צפוי להיות משוגר לחלל במהלך 2017.

מצרים תכננה להפעיל מערך של מספר לווייני תצפית במקביל, דבר שיאפשר לה איסוף מידע סביבתי מועיל, שיש לו גם השלכות ביטחוניות. למרות זאת, לוויין איג'יפטסאט 2 שוגר רק ב-2014.

## השיגור
שמאל|ממוזער|250px|הלוויין איג'יפטסאט 1 (מסומן בחץ) בעת שילובו במשגר דנייפר
שיגור הלוויין המצרי נעשה באמצעות משגר הלוויינים הרוסי "דנייפר". משגר זה מבוסס על טלי בליסטי מימי ברית המועצות, שכינויו במערב SS-18. השיגור ייחודי בכך שהטיל משוגר מתוך מחפורת תת-קרקעית, מהסוג ששימש את הטילים הבליסטיים.

## אובדן הקשר עם הלוויין
עיתוני מצרים דיווחו ב-24 באוקטובר 2010 כי הקשר עם הלוויין אבד במהלך יולי 2010. חלק מכלי התקשורת האשימו את ישראל בשיבוש מכוון של פעילות הלוויין.

## קישורים חיצוניים
* כתבה מהג'רוזלם פוסט אודות שיגור "לוויין הריגול" 
* מידע כללי על הלוויין 
קטגוריה:לוויינים
קטגוריה:תוכנית החלל המצרית
SIG 550

ה-**SIG SG 550** (ראשי תיבות של Sturmgewehr, מגרמנית: רובה סער) הוא רובה סער המיוצר על ידי זיג זאואר השווייצרית. הוא נחשב אחד מרובי הסער המדויקים ביותר כיום. משקלו ואורכו הגדולים של הרובה מהווים חיסרון בלוחמה בשטח בנוי. ה-SG 550 נמצא בשימוש בצבאות שווייץ, צ'ילה, אינדונזיה, צרפת וספרד. הוא מוכר גם כ-*Stgw 90* בגרמנית או *Fass 90* בצרפתית (מתורגם כרובה סער 90).

## פיתוח
פיתוח ה-SG 550 החל כאשר בשנת 1978 ביקש הצבא השווייצרי להחליף את הנשק הקל הסטנדרטי של חייליו, ה-SIG SG 510 או Stgw 57. בשנת 1983 נבחר ה-SG 541 לנשק הסטנדרטי של הצבא השווייצרי, שונה שמו ל-SG 550 והוא נכנס ליצור.

שמאל|ממוזער|150px|חייל מצויד בSIG550

## קישורים חיצוניים

## הערות שוליים

קטגוריה:רובי סער
קטגוריה:שווייץ: צבא וביטחון
קטגוריה:זיג זאואר
האיים האגאיים

**האיים האגאיים** הם קבוצה של איים בים האגאי, שנמצאים בין החלק היבשתי של יוון לבין צפון טורקיה.

האי כרתים תוחם את הים האגאי מדרום. השם העתיק של הים האגאי - ארכיפלג - יוחס מאוחר יותר לאיים וכיום משמש לציון של קבוצת איים.

האיים האגאיים היווניים מחולקים למספר קבוצות (מצפון לדרום):
* האיים האגאיים הצפון-מזרחיים
* האיים הספורדיים
* אביה
* האיים הארגו-סרוניים
* האיים הקיקלאדיים
* האיים הדודקאנסיים
* כרתים

כמעט כל האיים האגאיים שייכים כיום ליוון, ומפוצלים בין תשעה מחוזות משנה שונים. האיים שבשליטת טורקיה הם גקצ'אדה, בוזג'אאדה ושמונה איונים נוספים מול החוף המערבי של טורקיה.

מבחינה טריטוריאלית, הים האגאי וכמה מהאיים, כמו גם השטח האווירי שמעליהם, הם מקור לוויכוח מתמשך בין יוון וטורקיה והשתנה במשך הזמן. המונח **האיים האגאיים האיטלקיים**, משמש לעיתים לציון האיים הדודקאנסיים, שנכבשו על ידי איטליה במהלך המלחמה האיטלקית-עות'מאנית ב-1912 וסופחו אליה בשנים 1923 עד 1947.

## קישורים חיצוניים

* 
* 

קטגוריה:איים בים התיכון
קטגוריה:איי הים האגאי
קטגוריה:יוון: גאוגרפיה
קטגוריה:טורקיה: איים
וולסיי

שמאל|ממוזער|250px|האי ואלסיי
**ואלסיי** (באנגלית: **Whalsay**) הוא אי באיי שטלנד שבסקוטלנד. האי הוא האי השישי בגודלו בסקוטלנד. שטחו של האי כ-20 קמ"ר, ומתגוררים בו כ-1,060 תושבים.
## גאוגרפיה
האי פורה, ואוכלוסייתו, הצפופה באופן יחסי לאיים אחרים באזור, מתפרנסת בעיקר מהדיג והחקלאות.

היישוב העיקרי באי הוא הכפר סימביסטר (Symbister) בו שוכן צי הדיג של האי, וממנו מפליגות מעבורות לאי מיינלנד. יישובים נוספים באי הם הכפרים קלייט (Clate), איסביסטר (Isbister), סנדוויק (Sandwick), סולטנס (Saltness), צ'ליסטר (Challister), נורת' פארק (North Park) וסקו (Skaw) בצפון האי, שבקרבתו מצוי משטח נחיתה למטוסים. בכפר סקו מצוי מרכז ספורט הכולל מגרש גולף בן 18 חורים (הצפוני ביותר בממלכה המאוחדת).

מקור שמו של האי בנורדית עתיקה במילה **Hvals-øy** שמשמעה "אי הלווייתנים". באי התגלו שרידי מבנים מתקופת הברונזה.

האי מכונה "האי היפה" ("The Bonnie Isle").

## קישורים חיצוניים

* האי ויילסיי באתר Shetlopedia.com

קטגוריה:איי שטלנד
קיסריון

[שמאל|ממוזער|150px|קיסריון עם אמו קלאופטרה השביעית על קיר [מקדש דנדרה]]
**תלמי החמישה עשר פילופטור פילומטור קיסר** (23 ביוני 47 לפנה"ס – אוגוסט 30 לפנה"ס) המכונה **קיסריון** ("קיסר הקטן") היה בנם של קלאופטרה השביעית ויוליוס קיסר ויחד עם אימו המלך האחרון של מצרים התלמיית.

## תולדות חייו
קיסריון נולד בשנת 47 לפנה"ס בעקבות פרשיית אהבים שניהלה אימו, המלכה קלאופטרה השביעית, עם המצביא הרומאי יוליוס קיסר בעת שהותו במצרים.

את שנותיו הראשונות קיסריון בילה ברומא עם אימו כאורחיו של קיסר. קלאופטרה קיוותה שקיסריון יירש את אביו כשליט הרפובליקה הרומית ואותה כמלך הממלכה התלמית, אולם אחרי רציחתו של קיסר באידו של מרץ 44 לפנה"ס היא חזרה עם בנה למצרים.

אחרי סיום מלחמת האזרחים ברומא, מרקוס אנטוניוס ששלט במזרח מטעם הטריומווירט השני והפך למאהבה של קלאופטרה התייחס אל קיסריון כבן למשפחת היוליים ואף הכריז עליו כבנו של קיסר ויורשו, מהלך זה גרם לפריצת הקרע עם אוקטביאנוס שאותו אימץ קיסר כבנו בצוואתו. בנוסף לכך קיסריון הוכתר למלך הממלכה התלמיית לצד אימו.

אוקטביאנוס פלש למצרים בשנת 30 לפנה"ס, ולאחר שניצח את מרקוס אנטוניוס וקלאופטרה בקרב אקטיום, קלאופטרה שלחה את קיסריון יחד עם סכום כסף גדול לכיוון אזור הודו של היום דרך אתיופיה, מתוך כוונה להבריח אותו ממצרים. לאחר שאוקטביאנוס כבש את אלכסנדריה, מרקוס אנטוניוס וקלאופטרה התאבדו.

אוקטביאנוס, שראה את קיסריון כאיום על מעמדו כיורשו של קיסר, פיתה את פמלייתו להחזיר אותו לאלכסנדריה, שם הוא לכד אותו והוציאו להורג.

## קישורים חיצוניים

* 
* 

* סיפור חייו של קיסריון לאור אהבותיה של אמו קלאופטרה השביעית בבלוג ההיסטוריה הישראלי

קטגוריה:בית תלמי
קטגוריה:קלאופטרה השביעית
קטגוריה:שליטי ארצות שהוצאו להורג
קטגוריה:אישים שחיו במאה ה-1 לפנה"ס
עזמי נסאר

**עזמי נסאר** (בערבית: **عزمي نصار**; 3 באוקטובר 1957 – 26 במרץ 2007) היה כדורגלן ומאמן כדורגל ערבי־ישראלי נוצרי.

בצעירותו שיחק נסאר כחלוץ במכבי אחי נצרת ובהפועל חיפה. לאחר פרישתו אימן את הפועל דלית אל-כרמל, את מכבי טמרה, את מכבי כפר כנא ואת הפועל מג'ד אל-כרום, והצליח לעלות ליגה עם דלית אל-כרמל ועם כפר קנא. בשנת 1999 מונה למאמן נבחרת פלסטין והוביל אותה לקמפיין מוצלח במסגרת המשחקים הפאן ערביים, שאותם סיימה הנבחרת במקום השלישי. לאחר מכן עבר לאמן את בני סכנין והעלה אותה שתי ליגות, ואז מונה שנית למאמנה של נבחרת פלסטין בשנת 2001.

שיא הקריירה של נסאר היה כאשר אימן את מכבי אחי נצרת והוביל אותה לליגת העל, הליגה הבכירה בישראל, בעונת 2002/2003. בתחילת העונה העוקבת פוטר מהקבוצה, ומכבי אחי נצרת ירדה חזרה לליגה הלאומית. לאחר מכן שב לנבחרת פלסטין כדי להדריך אותה במסגרת מוקדמות גביע אסיה 2007 אך כשל להעפיל לטורניר. בשנת 2007 בטרם מלאו לו 50 מת מסרטן המוח, עמה נאבק מאז ינואר 2006.

## קישורים חיצוניים

## הערות שוליים

קטגוריה:כדורגלנים ישראלים
קטגוריה:חלוצי כדורגל ישראלים
קטגוריה:כדורגלני מכבי אחי נצרת
קטגוריה:כדורגלני הפועל חיפה
קטגוריה:כדורגלני מכבי טמרה
קטגוריה:מאמני כדורגל ישראלים
קטגוריה:מאמני בני סכנין
קטגוריה:מאמני מכבי אחי נצרת
קטגוריה:נצרת: כדורגלנים
קטגוריה:כדורגלנים ערבים ישראלים
קטגוריה:ערבים נוצרים ישראלים
קטגוריה:ישראלים שנולדו ב-1957
קטגוריה:ישראלים שנפטרו ב-2007
BEA WebLogic

שמאל|ממוזער|250px|לוגו BEA
**BEA WebLogic** (מבוטא בעברית כ"בי אי איי וובלוג'יק") היא משפחת מוצרי תווכה תשתיתיים ל-Java Enterprise Edition מתוצרת BEA Systems האמריקאית.

במשפחת מוצרים זו כלול מוצר הבסיס, שרת היישומים WebLogic Server, הפורטל הארגוני WebLogic Portal, מוצר ניהול תהליכים העסקיים והאינטגרציה הקרוי WebLogic Integration, שרת המספק שירותי SIP לעולם הטלקום בשם WebLogic Communications Platform וכן שרת HTTP מוכלל. חבילת WebLogic מצטיינת באי תלות מוחלטת במערכת הפעלה וחומרה כלשהי, ורצה כמעט על כל קונפיגורציית חומרה ותוכנה קיימת.

## היסטוריה
Weblogic, Inc. נוסדה על ידי פול אמברוז, בוב פסקר, לורי פיטמן וקרל רסניקוף בספטמבר 1995. לפני הקמת החברה עסקו פול וקרל בפיתוח דרייברים מוקדמים (לפני עידן ה JDBC) לגישור בין בסיסי נתונים שונים ויישומי Java תחת השם dbKona. הם גם פיתחו שרת "שלוש שכבות" מוקדם לגישור בין יישומונים ברשת האינטרנט לבסיסי נתונים אלו. שרת זה היה למעשה WebLogic 1.48 שכונה גם T3Server (קיצור באנגלית של "שרת שלוש שכבות"). 

באותה עת בוב ולורי עסקו בפיתוח כלים לניהול רשתות בשפת Java. בוב כתב מחסנית SNMP ותשתיות נוספות, ואילו לורי עסק בצד התצוגה של המידע שהופק. אחת מהיכולות של WebLogic 1.48 הייתה שילוב כלים חיצוניים, ובוב שכנע את פול למסור לידיו את קוד המוצר כדי שיוכל לשלב את כלי הניהול שכתב. כך יישומונים שהורצו ב WebLogic יכלו לשלוח מסרי SNMP ו ICMP. לאחר שיתוף פעולה מוצלח זה, התאחדו המייסדים ופיתחו את ה-WebLogic שלמעשה היה לשרת היישומים המסחרי הראשון.

חברת BEA רכשה את חברת WebLogic ומינפה את שרת היישומים הבסיסי כגרעין של הפלטפורמה המלאה הקרויה כיום BEA WebLogic, אשר שרת היישומים הוא הגרעין שלה.

ב 2008 חברת BEA נרכשה על ידי ORACLE ולפיכך השם החדש נהפך ל- Oracle WebLogic.

## יכולות
שרת היישומים Weblogic Server הוא חלק מרכזי בחבילת התשתית BEA Weblogic Platform, בנוסף אליו כלולים בחבילה גם:
* פורטל ארגוני הכולל מנוע לסחר אלקטרוני ושרת פרסונליזציה.
* מוצר מידול תהליכים עסקיים ואיטגרציה בין מערכות מידע שונות.
* Weblogic Workshop, סביבת פיתוח ל־Java.
* JRockit, JVM ייעודי למעבדי אינטל.
* יכולת הפעלת רכיבים הכתובים ב .NET
* שרת מסרים JMS משולב במוצר המיועד להספקים גבוהים.
* תמיכה בארכיטקטורת Java EE Connector.
* קישוריות ל Tuxedo, רכיבי COM+, CORBA ושירותי תווכה אחרים כWebSphere MQ.
* קישוריות מובנית ל LDAP וכן שרת LDAP פנימי.

## ראו גם
* רשימת מוצרי תווכה
* WebSphere Application Server

## קישורים חיצוניים
* 
* על משפחת מוצרי וובלוג'יק, bea.com
* אתר חברת ליעם-וואן1 נציגת BEA בישראל

WebLogic
בר בי רב דחד יומא

ממוזער|שלטים ביום העצמאות
ממוזער|מודעה בר בי רב דחד יומא בפתח תקווה יום העצמאות תשע"ח
כינוס **בַּר בֵּי רַב דְּחַד יוֹמָא** (ארמית: "תלמיד של יום אחד") הוא יום עיון ללימודי יהדות למי שעסוקים בשאר ימי השנה בתחומים אחרים. בשפת הדיבור נהוג להשתמש במושג "בר בי רב" כמטבע לשון נרדף ל-"כל אחד" ונאמר לרוב בנימה של פחיתות כבוד ופליאה (דוגמה: "כל בר בי רב יודע מה הם חמישה חומשי תורה"), קל וחומר לגבי "תלמיד של יום אחד" - כלומר תלמיד שרק החל את לימודיו.

## מקור הביטוי והנוהג

רב אידי אביו של רבי יעקב בר אידי היה רגיל ללכת בדרכים שלושה חודשים, למד אצל רבו יום אחד וחזר לביתו שלושה חודשים. כלומר, יום אחד של לימוד תורה היה מוקדש להליכה ברגל של שישה חודשים. שלשה חודשים מביתו אל הרב ושלשה חודשים מהרב חזרה לביתו.

## כינוסי "בר בי רב דחד יומא" כיום
שמאל|ממוזער|250px|דוגמה לתוכנית יום עיון
מאחר שיום העצמאות של מדינת ישראל הוא יום שבתון, עובדים דתיים רבים מנצלים את היום ללימוד תורה, ובעקבות כך הוקמו במקומות רבים מסגרות "בר בי רב דחד יומא", בהם בדרך כלל רבנים ומרצים מעבירים שיעורים והרצאות בתורה ובהגות. 

האדמו"ר מקאליב, רבי מנחם מנדל טאוב יזם כנסים בשם זה המתקיימים מאז שנת תשל"ב.

כיום, נהוג לכנות את ההרצאות הדתיות המתקיימות ביום העצמאות בשם זה. שם נוסף לפעילות זו הוא "יום שכולו תורה".

## ראו גם

* ירחי כלה

## הערות שוליים

קטגוריה:כנסים
קטגוריה:מוסדות לימוד תורניים
קראטס מתבאי

**קראטס מתבאי** (ביוונית: Κράτης; סביבות 365 לפנה"ס - סביבות 285 לפנה"ס) היה פילוסוף יווני.

## חייו
קראטס נולד בתבאי שבבויוטיה (יוון התיכונה). בתחילה למד פילוסופיה באתונה והושפע ממשנתו הפילוסופית של סטילפון ממגארה, שעסק בעיקר בלוגיקה ובדיאלקטיקה. קראטס הפך לאחד הפילוסופים הציניקנים בהשפעת דיוגנס שהיה מורהו. אומרים שאיבד את רכושו כתוצאה מפלישתה של מקדוניה ליוון. אך נראה שהעמיד את רכושו לרשותו של בנקאי ואמר לו: "אם בני יהיו כסילים תן אותו להם, ואם יהפכו לפילוסופים תן אותו לעניים."

קראטס הטיף נגד המתירנות המינית של תקופתו ואמר: "רעב הוא תרופה לאהבה." הוא הקדיש את חייו לטיפוח המידות הטובות, ובחר בחיי נדודים, עוני ומחסור, פרישות והתנזרות מתוך משמעת עצמית. תלמידתו היפרכיה התאהבה בו, ואיימה להתאבד אם הוריה העשירים לא ירשו לה להינשא לו. הוא ניסה להניאה מתוכניתה זו בזורקו לרגליה את שק הנדודים שלו ובאומרו לה: "זהו כל אוצרי. חשבי היטב על מעשייך." היא החליטה לנטוש את ביתה העשיר ולהצטרף לקראטס בחיי נדודיו. חייהם המשותפים הפכו לסמל של נאמנות ושל אהבה.

לדברי דיוגנס לארטיוס, קראטס כתב מספר אגרות בנושאים פילוסופיים, פואמה קצרה ומספר מחזות פילוסופיים, אך מכל אלה לא שרד דבר. חשיבותו של קראטס היא בכך שהוא מסמל את המעבר מן הפילוסופים הציניקנים אל האסכולה הסטואית. תלמידו של קראטס היה זנון מקיטיון, מייסדה של האסכולה הסטואית.

## קישורים חיצוניים

* 
* 

קטגוריה:פילוסופים יוונים
קטגוריה:פילוסופים של העת העתיקה
קטגוריה:יוונים הלניסטיים
קטגוריה:תבאי: אישים
קטגוריה:אישים שחיו במאה ה-3 לפנה"ס
קטגוריה:אישים שחיו במאה ה-4 לפנה"ס
קטגוריה:סטואיזם
ממתק

[250px|ממוזער|[דוכן ממתקים בשוק מחנה יהודה|טקסט=]]
[ממוזער|ממתק מסוג [גומונים בצורת דב צהוב]]
ה**ממתק** (השם נגזר ממתוק) הוא דבר מאכל מתוק.

בין המאכלים המוגדרים כממתקים: שוקולד, סוכריות, מרציפן, רחת לוקום, גומי לעיסה, צמר גפן מתוק ועוד. ככלל, ממתק הוא מאכל מתוק הנאכל כחטיף או כקינוח. שף-קונדיטור המתמחה בייצור ממתקים בעבודת יד נקרא בעברית "אמן ממתקים" (מצרפתית Confiseur).

## חיי מדף
חיי מדף של ממתק עשויים לנוע בין שבועיים לשנה. אם הממתק אינו מוחזק בתנאים מתאימים (מקום קר ויבש) חיי המדף שלו יכולים להתקצר משמעותית.

## ממתקים ותזונה
ממתקים רבים הם עתירי שומן רווי וסוכר לבן ונחשבים תזונתית כ"קלוריות ריקות" ולא בריאים. ישנם גם ממתקים המכילים תחליפי סוכר כגון אספרטם או סטיביה.

## ממתקים מבוססי ג'לטין
ממתקים על בסיס ג'לטין או אגר נפוצים בעיקר ביפן. ישנם ממתקים, כמו מרמלדה, מרשמלו, סוכרייה, סקיטלס המכילים ג'לטין המופק מעור ומעצמות בעלי חיים; בהלכה היהודית קיימים דינים הנוגעים לג'לטין, אך לא מוזכר איסור באוכלו. עם זאת, יש המקפידים לא לאכול אותו, מכיוון שיש חשש שהוא מיוצר מעצמות של בעלי חיים לא כשרים או שמתו ללא שחיטה כשרה. ג'לטין מדגים כשרים מותר לפי כל הדעות. קיימים תחליפים צמחוניים לג'לטין.

## ראו גם
* חטיף

## קישורים חיצוניים

* 
* רונית ורד, זמן סוכר כתבה באתר מבשלים
* 
* 

*
קטגוריה:מגדנאות
ביצים בנוסח בנדיקט

ממוזער|שמאל|250px|ביצים בנוסח בנדיקט
**ביצים בנוסח בנדיקט** הוא מאכל הכולל שני חצאי מאפין אנגלי, מעליהם בייקון מעושן או האם, ביצים עלומות ורוטב הולנדז.

ישנן גרסאות שונות באשר למקור המאכל:

בריאיון עיתונאי משנת 1942 סיפר למואל בנדיקט, סוכן וול סטריט בגמלאות, כי בשנת 1894 נכנס למלון וולדורף-אסטוריה ברצותו להיפטר מחמרמורת הבוקר שחש, והזמין קלי עם חמאה, ביצים עלומות, בייקון מטוגן פריך ורוטב הולנדז. רב המלצרים התרשם מאוד מהארוחה המוזמנת, הוסיף אותה לתפריטי ארוחת הבוקר וארוחת הצהריים והחליף את הקלי במאפין אנגלי קלוי ואת הבייקון בהאם.

בספטמבר 1967 כתב קרייג קלייבורן טור בניו יורק טיימס על מכתב שקיבל מאדוארד מונטגומרי, אמריקאי שחי אז בצרפת. במכתב הוא טען כי יוצר המאכל הוא קומודור בנדיקט, בנקאי ובעל יאכטה, שנפטר ב-1920 בגיל 86. מונטגומרי הציג מתכון לביצים בנוסח בנדיקט, שטען כי קיבל מאמו שקיבלה אותו מאחיה, שהיה ידיד של הקומודור.

לאחר פרסום הטור התקבלה בעיתון תגובתה של מייבל בולטר, שאישרה את הטענה, וסיפרה כי מר וגברת בנדיקט נהגו לסעוד בקביעות במסעדת דלמוניקו'ס כשגרו בניו יורק בסוף המאה ה-19. באחד הימים שאלה גברת בנדיקט את רב המלצרים האם יש לו משהו חדש להציע, וכשענה לה שהיה מעוניין לשמוע הצעה ממנה, היא הציעה ביצים עלומות על מאפין אנגלי קלוי, עם פרוסת האם דקה, רוטב הולנדז וכמהין מעל.

במסעדות שונות מוגשות גרסאות אחרות של ביצים בנוסח בנדיקט, רובן מכילות ביצים ורוטב הולנדז, ומתווספים רכיבים שונים כגון תרד, תחתיות ארטישוק, אנשובי, סלמון מעושן, אספרגוס ועוד.

## ראו גם
* ביצים בנוסח סארדו

## קישורים חיצוניים

* יעל שיבולת, ביצה בקן, מאתר "השף הלבן"
*  
* 

## הערות שוליים

קטגוריה:מאכלי ביצים
קטגוריה:המטבח האמריקאי
קטגוריה:מאכלים הקרויים על שם אישים
קותל חזיר

שמאל|ממוזער|200px|פרוסות קותל חזיר מפוספס נא
**קותֶל חזיר** או **קְדַל חֲזִיר** או **בייקון** (באנגלית: **Bacon**) או **שפֶּק** (בגרמנית: **Speck**) הם שמות כלליים לנתחי בשר חזיר מומלח מגבו, מצדדיו או מבטנו. לרוב, מעשנים את קותל החזיר בתהליך עיבודו. פרוסות קותלי חזיר נחתכות לרוב מגוש גדול אשר בצדו האחד נותר העור, לכן בצד הפרוסה קיימת רצועת עור קשה אשר אינה נאכלת.

קותל חזיר הוא מרכיב חשוב במטבחי אירופה וצפון אמריקה, שם הוא משמש בצורת קוביות כרכיב במאכלים רבים בשל טעמו הבשרי המעושן והשומן אותו הוא מוסיף למזון. קותל חזיר נאכל גם בצורת פרוסות כמו נקניק, נא או מטוגן, ומהווה חלק חשוב בארוחת בוקר אנגלית מסורתית.

## סוגי קותלי חזיר
* קותל חזיר מפוספס: הנפוץ ביותר בארצות הברית, מקורו בנתח בשר מבטן החזיר. שומני מאוד ומכיל שכבות שומן המקבילות למישור העור.
* קותל חזיר גב: מהאזור המותני הגבי של החזיר, נתח דל שומן יחסית הרווח בבריטניה. מכונה בארצות הברית "קותל חזיר קנדי" ונפוץ כתוספת לפיצה.
* קותל חזיר אמצעי: דומה לקותל חזיר גב, אך שומני וזול במקצת.

## בישול עם קותלי חזיר
קותל חזיר מטוגן הוא רכיב במאכלי ארוחת בוקר אנגלו-סקסיים רבים, כביצים בנוסח בנדיקט. כאשר מטגנים קותלי חזיר, ממיס החום חלק מהשומן וגורם להתכווצות והתקרזלות הפרוסה. שטח המגע של הפרוסה במחבת קטן, ולכן יש ללחוץ אותה מדי פעם מטה באמצעות מרית על מנת שתטוגן לכדי פריכות.

קותלי חזיר משמשים להוספת שומן לבשרים הדלים בו כבשר ציפורי ציד או תרנגול הודו על ידי עטיפת בשר הציפור בפרוסת קותל חזיר ואפייתו.

כריך נפוץ עם קותלי חזיר הוא BLT (ראשי התיבות באנגלית של קותלי חזיר, חסה ועגבנייה, מרכיביו העיקריים).


Bacon.JPG|פרוסות קותל חזיר גב נא
Schwein-Speck.png|חלקי הפקת קותל חזיר גב (1) וקותל חזיר מפוספס (2)
BLT sandwich (1).jpg|טוסט BLT - קותל חזיר, חסה ועגבנייה


## ראו גם
* מרק בייקון

## קישורים חיצוניים

* 

קטגוריה:מאכלי בשר חזיר
קטגוריה:המטבח האנגלי
קטגוריה:מזון מעושן
קטגוריה:בשר מיובש
האוסיי

שמאל|ממוזער|250px|חוף באי האוסיי
**האוסיי** (באנגלית: **Housay**) הוא אי בקבוצת איי סקריז החיצוניים באיי שטלנד שבסקוטלנד. באי זה, המקושר לאי ברוריי בגשר בטון, מתגוררים כ-45 תושבים. באי ממוקמים המרכז התרבותי של קבוצת איי סקריז (הכולל אחת משתי החנויות בקבוצת האיים, אולם ציבורי, כנסייה, בית ספר וסניף דואר).

## קישורים חיצוניים

קטגוריה:איי שטלנד
קטגוריה:קצרמר גאוגרפיה של אירופה
ברוריי

שמאל|ממוזער|250px|הגשר המחבר את האי ברוריי לאי הוסיי
**ברוריי** (באנגלית: **Bruray**) הוא אי בקבוצת איי סקריז החיצוניים, באיי שטלנד שבסקוטלנד. האי הוא המזרחי באיים המיושבים של סקוטלנד. 
## גאוגרפיה
האי מחובר במעבורת עם הנמל וידלין והעיירה לרוויק שבמיינלנד. כמו כן ממשטח הנחיתה שבאי ממריאות טיסות של חברת לוגאנאייר לטינגוול.

האי מקושר באמצעות גשר "סקריז" לאי הוסיי. גשר הבטון נבנה בין האיים ב-1957.

באי מצוי בית הספר הקטן ביותר בסקוטלנד.

## קישורים חיצוניים

קטגוריה:איי שטלנד
קטגוריה:קצרמר גאוגרפיה של אירופה
סקריז החיצוניים

**איי סקריז החיצוניים** (באנגלית: **Out Skerries** – אאוט סקריז או **Outer Skerries** – אאוטר סקריז) הם קבוצת איים באיי שטלנד שבסקוטלנד.

האיים מצויים כששה ק"מ צפונית לאי וולסיי, ובמרחק 320 ק"מ מנורווגיה.

האיים העיקריים בקבוצת איים זו הם האוסיי, ברוריי וגרוניי. באיים האוסי וברוריי מתגוררים כ-75 תושבים, והאיים מחוברים באמצעות גשר.

באיים מצוי משטח נחיתה למטוסים, בית ספר יסודי וחטיבת ביניים וכן כנסייה אחת. חטיבת הביניים היא הקטנה בחטיבות הביניים בממלכה המאוחדת, ונכון לשנת 2015 לומד בה תלמיד אחד בלבד.

עיקר כלכלת האיים מתבססת על דיג.

## קישורים חיצוניים

* תיאור האיים

## הערות שוליים

קטגוריה:איי שטלנד
גרוניי

[שמאל|ממוזער|250px|גרוניי באיי [סקריז החיצוניים, ומאחוריו האי באונד סקרי]]
**גרוניי** הוא שמם של שני איים באיי שטלנד שבסקוטלנד.

## גרוניי שבאיי סקריז החיצוניים
**גרוניי** (באנגלית: **Grunay**) הוא אי בלתי מיושב בקבוצת איי סקריז החיצוניים באיי שטלנד שבסקוטלנד. 

עד שנת 1972 היה האי מיושב מאחר ששכן בו שומר ומתפעל המגדלור של האי באונד סקרי הסמוך. בשנת 1972 הפך המגדלור למופעל אוטומטית, ומשרת שומר המגדלור התייתרה, והאי נעזב.

## גרוניי שבקרבת מיינלנד
**גרוניי** (באנגלית: **Gruney**) הוא אי קטן בלתי מיושב באיי שטלנד שבסקוטלנד.  האי מצוי צפונית לחצי האי נורת'מאויין (Northmavine) שבאי מיינלנד. בין האי גרוניי לאי מיינלד נמצא מצר גרוניי (Gruney Sound).

האי אינו שמורת טבע, אולם בעלי האי שומרים על אוכלוסיית ציפורי יסעורון אטלנטי המוגנת המקננת באי. באי מצוי מגדלור.

## קישורים חיצוניים

* ההיסטוריה גרוניי שבאיי סקריז החיצוניים 

קטגוריה:איי שטלנד: איים לא מיושבים
אורגנולוגיה

**אורגנולוגיה** הוא ענף העוסק בלימוד וחקר כלי הנגינה. ענף זה כולל בתוכו את לימוד ההתפתחות ההיסטורית של הכלים, תיאור הכלים וחלקיהם, השימוש בכלים בתרבויות השונות, דרכי הנגינה בהם ותכונותיהם האקוסטיות.

האורגנולוגיה מתחלקת לשני תחומים עיקריים: אורגנולוגיה שיטתית ואורגנולוגיה היסטורית.

## האורגנולוגיה השיטתית

האורגנולוגיה השיטתית היא תיאור כלים בצורה מקסימלית, ובאופן שבו ניתן יהיה לשחזרם באופן מעשי. למעשה ענף זה עוסק בחקר פרטיהם של מידות כלי הנגינה השונים, חלקיהם, הקשר בין החלקים, הפעלתם, השימוש בכלי, וידיעת תכונותיו האקוסטיות של הכלי.
האורגנולוגיה אינה מבחינה בין כלי תזמורת, כלים פרמיטיבים, כלים בעלי צליל יפה, צליל מכוער וכו’, אלא עוסקת במחקר האובייקטיבי ביותר שלהם.
חלוצי המחקר המדעי-שיטתי בארגנולוגיה היו המוזיקולוגים קורט זאקס ואריך פון הורנבוסטל.
הם חילקו את כלי הנגינה לארבע קבוצות עיקריות, וכל קבוצה לתת-קבוצה. הקבוצות העיקריות הן:

#כלים קורדופוניים, כאלה שצלילם מופק ע”י מיתר.
#אווירופוניים, כלים שצלילם מופק ע”י יצירת תנודות בעמוד האוויר.
#ממבראנופוניים, כלים שצלילם מופק באמצעות עור מתוח.
#דיופוניים, כלים שצלילם מופק ע”י הקשה על חומר אלסטי (מתכת, עץ וכד’).

## האורגנולוגיה ההיסטורית
ממוזער|כלי נגינה שונים
האורגנולוגיה ההיסטורית דנה בהתפתחותם של כלי הנגינה, ובמקום אותו תפסו בחברה האנושית.
פרט לצד ההיסטורי, האורגנולוגיה ההיסטורית חוקרת גם את תפוצתו של כלי נגינה מסוים או דרך הפקה מסוימת בתרבויות שונות בעולם.

## ראו גם
* מיון כלי נגינה

## לקריאה נוספת
* דון הרן, "מוזיקולוגיה", ירושלים, מוסד ביאליק, 1974.

## קישורים חיצוניים

* אתר האגודה האמריקאית לכלי נגינה  

קטגוריה:מוזיקולוגיה
+
תיאור פרמטרי של עקום

[שמאל|ממוזער|150 פיקסלים|דוגמה לעקומה המתוארת על ידי משוואה פרמטרית היא [עקומת פרפר טרנסצנדנטלית]]
באנליזה, ובפרט בגאומטריה דיפרנציאלית, **תיאור פרמטרי של עקום** הוא תיאור מפורש של משתני העקום באופן התלוי בפרמטר, במקום תיאור הנתון על ידי פונקציה סתומה. המעבר מתיאור של עקום על ידי תיאור מילולי או על ידי משוואה יחידה לתיאור פרמטרי נקרא "**פרמטריזציה**".

משוואות פרמטריות של עקומים משמשות במספר ענפים במתמטיקה ובפיזיקה, לעיתים כשהן מחליפות את התיאור הסתום של העקום. אחד הענפים בו נעשה שימוש רב בפרמטריזציה של עקומים הוא אנליזה וקטורית, למשל לצורך חישובו של אינטגרל קווי. בקינמטיקה עושים שימוש במשוואה פרמטרית כאשר קובעים את הקואורדינטות, מהירות וכל מידע אחר הנוגע לגוף המצוי בתנועה.

## דוגמאות
המשוואה הפשוטה ביותר עבור פרבולה היא:
:y=x^2
משוואה זו יכולה לעבור פרמטריזציה (תהליך שבו מוסף לה פרמטר כלשהו) באמצעות שימוש בפרמטר החופשי t, ולפיכך ניתן לקבוע כי:
:x=t,\,y=t^2
שימוש זה בפרמטר לא יעזור כלל וכלל, כיוון שהיא משאירה באותו המצב רק עם אות אחרת. לעומת זאת, בעזרת הפונקציה הדו-ריבועית הבאה:
:y=x^4+x^2+1
ניתן לפשט את המשוואה על ידי שימוש ב-t:
:t=x^2,\,y=t^2+t+1
זהו תיאור בכלים ריבועיים, שהוא פשוט הרבה יותר.

על אף שהדוגמה שלמעלה נראית טריוויאלית, יש להשוותה מול הפרמטריזציה של המעגל בעל הרדיוס a:
:x=a\cos(t),\,y=a\sin(t)
כדי לתאר עקומות במרחבים מרובי ממדים נוח להשתמש במשוואות פרמטריות. לדוגמה:
:x=a\cos(t),\,y=a\sin(t),\,z=bt
מתארת עקומה במרחב תלת-ממדי, שצורתה היא סליל בעל רדיוס a העולה ב-2\pi b יחידות עבור כל סיבוב.

ביטויים כגון אלו שלמעלה נכתבים בדרך כלל בצורה הבאה:
:\begin{matrix}r(t)=\bigl(x(t),y(t),z(t)\bigr)=\bigl(a\cos(t),a\sin(t),bt\bigr)\\\\r(t)=\begin{bmatrix}x(t)\\y(t)\\z(t)\end{bmatrix}=\begin{bmatrix}a\cos(t)\\a\sin(t)\\bt\end{bmatrix}\end{matrix}

דרך זו לביטוי עקומות היא מעשית ויעילה; לדוגמה, ניתן לבצע אינטגרציה וגזירה של עקומות כאלה במקביל. באופן זה, ניתן לתאר את המהירות של חלקיק בעקבות תהליך הפרמטריזציה כך:
:v(t)=r'(t)=\bigl(x'(t),y'(t),z'(t)\bigr)=\bigl(-a\sin(t),a\cos(t),b\bigr)
ואת התאוצה באופן הזה:
:a(t)=r*(t)=\bigl(x*(t),y*(t),z*(t)\bigr)=\bigl(-a\cos(t),-a\sin(t),0\bigr)
באופן כללי, עקומה פרמטרית היא פונקציה של פרמטר עצמאי אחד. הרעיון המקביל של שניים (או יותר) פרמטרים עצמאיים נקרא משטח פרמטרי.

## המרה של שתי משוואות פרמטריות למשוואה אחת
המרה של קבוצת משוואות פרמטריות למשוואה אחת כוללת את מציאת הפתרון של אחת המשוואות (בדרך כלל הפשוטה מביניהן) עבור הפרמטר. לאחר מכן, הפתרון של הפרמטר מוכנס למשוואה שנותרה, והתוצאה של התהליך הזה היא פישוט המשוואה שהתקבלה. הפרמטר אף פעם לא קיים כאשר המשוואה היא יחידה (כלומר, הוא חייב "להתבטל" במהלך ההמרה), ובמילים אחרות: חובה לפתור את המשוואות הסימולטניות עבור הפרמטר, והתוצאה תהיה משוואה אחת. במקרה שיש מגבלות על הערך שהפרמטר יכול לקבל, יש צורך לבצע פעולות נוספות.

## ראו גם
*גאומטריה דיפרנציאלית של עקומות
*עקום בזייה

## קישורים חיצוניים
* 
* 

קטגוריה:אלגברה
ביולוגיה מערכתית

**ביולוגיה מערכתית** (Systems biology או Systeomics) היא חקר קשרי הגומלין בין המרכיבים של מערכות ביולוגיות, וכיצד קשרי גומלין אלו גורמים לתפקוד ולהתנהגות של מערכת זו (לדוגמה האנזימים והמטבוליטים בתהליך מטבולי).

גישת הביולוגיה המערכתית מאופיינת על ידי מחזור של תאוריה, מידול חישובי וניסויים כדי לתאר באופן כמותי תהליכים תוך-תאיים או בין-תאיים. היות שהמטרה היא מודל של כל קשרי-הגומלין במערכת, השיטות הניסיוניות המתאימות ביותר לביולוגיה מערכתית הן אלו שהן רחבות היקף ושלמות. לכן משתמשים בגנומיקה (genomics), טרנסקריפטואומיקה (transcriptomics), מטאבולומיקה, (metabolomics), פרוטאומיקה (proteomics) ושיטות של תפוקה גבוהה כדי לאסוף מידע כמותי לשם בניית המודלים ואימותם.

## ראו גם
* ביופיזיקה

## קישורים חיצוניים

* ביולוגיה מערכתית מולקולרית ISBC – ירחון בגישה חופשית על ביולוגיה מערכתית
* ביולוגיה מערכתית מולקולרית BMC – ירחון בגישה חופשית על ביולוגיה מערכתית
* פורטל לביולוגיה מערכתית – בהנהלת המכון לביולוגיה מערכתית
* 

קטגוריה:תחומים בביולוגיה